## Susana Camarero anuncia un pla de promoció de les dones rurals de la Comunitat Valenciana en 2025

*** La vicepresidenta del Consell ha participat junt amb el conseller d’Agricultura en la jornada nacional ‘Lideratge i mamprenedoria de les dones rurals’
* Trasllada el compromís del Consell amb les dones rurals, a través de polítiques i programes enfocats a la igualtat, l’accés a l’educació i la formació professional**

La vicepresidenta i consellera de Servicis Socials, Igualtat i Vivenda, Susana Camarero, ha anunciat el Pla de promoció de les dones rurals de la Comunitat Valenciana, que arrancarà amb una dotació inicial de 20.000 euros i té com a objectiu finançar programes dirigits a la formació de dones de l’àmbit rural, fomentar la mamprenedoria i garantir la conciliació de la vida personal, familiar i laboral, així com la corresponsabilitat familiar.

 La vicepresidenta ha participat este divendres, juntament amb el conseller d’Agricultura, Aigua, Ramaderia i Pesca, Miguel Barrachina, en la jornada nacional ‘Lideratge i mamprenedoria de les dones rurals’, organitzada per la Confederació de Federacions i Associacions de Famílies i Dones del Medi Rural (AFAMMER), amb motiu del Dia Internacional de la Dona Rural que se celebra el 15 d’octubre.

En la seua intervenció, la vicepresidenta s’ha referit als reptes a què s’enfronten les dones en l’actualitat, com ara la conciliació, la bretxa salarial o la ruptura dels sostres de vidre, i ha assenyalat que estos reptes augmenten per a les dones rurals, “que es troben amb dificultats addicionals”.

Per este motiu, ha subratllat el compromís del Consell amb les dones i, en particular, l’especial amb les dones rurals, a través de polítiques i programes enfocats en la igualtat, l’accés a l’educació i la formació professional, així com l’enfortiment de les xarxes de suport i el reconeixement de la contribució de la dona al desenrotllament rural.

**Política integral**

Susana Camarero ha explicat que este suport es materialitza en una política integral impulsada per tots els departaments del Consell i que té com a objectiu avançar en la igualtat d’oportunitats, a través de polítiques i programes enfocats a l’accés a l’educació i la formació professional, així com en l’enfortiment de les xarxes de suport i el reconeixement de la contribució de la dona al desenrotllament rural.

Així, ha enumerat algunes mesures, com ara la gratuïtat de l’educació de 0 a 3 anys promoguda per la Conselleria d’Educació, la reducció d’impostos o les ajudes a la maternitat.

També ha recordat que el seu departament promou accions com el Pla Corresponsables, que compta amb més 16,7 milions d’euros, dirigit a l’oferta de servicis de cura de menors en els municipis, amb l’objectiu de facilitar la inserció de les dones en el món laboral.

Així mateix, ha destacat que Igualtat destina 1 milió d’euros per al foment del moviment associatiu de dones i per a la promoció de la igualtat a través de diversos projectes, i posa el focus en els relacionats amb la dona rural.

“Fomentem la igualtat i inserció laboral de dones rurals en totes les entitats locals de la Comunitat Valenciana”, ha indicat Camarero, al mateix temps que ha insistit que “amb totes estes línies de treball que desenrotllem des de les administracions en col·laboració amb les associacions, busquem aconseguir el progrés social mitjançant la igualtat d’oportunitats, de dones en general, i en el món rural en particular”.

Finalment, la vicepresidenta ha agraït a AFAMMER l’organització d’esta jornada nacional que “representa una oportunitat per a reflexionar sobre el paper que exercixen les dones rurals en les nostres societats i reconéixer-lo”, i ha reivindicat el treball d’esta associació que forma part de més de 15 organismes internacionals i va ser fundada fa més de 42 anys, i compta amb 195.630 sòcies.

“Entitats com AFAMMER donen sentit a l’associacionisme feminista que lluita des de fa moltes dècades per a avançar en la defensa dels interessos de les dones rurals”, ha conclòs.

Per la seua banda, el conseller d’Agricultura, Aigua, Ramaderia i Pesca, Miguel Barrachina, ha subratllat que “les dones rurals valencianes exercixen un paper clau en el desenrotllament dels nostres pobles i comarques, en la cohesió social dels nostres entorns rurals i en la construcció d’un futur millor per al sector primari de la Comunitat Valenciana”.

“Les dones rurals són autèntiques transmissores de valors, són fonamentals per al desenrotllament sostenible i la preservació de les comunitats rurals. No són només guardianes de la terra i la biodiversitat, sinó també pilar essencial de l’economia familiar i agrícola,” ha afegit el conseller.

La Conselleria d’Agricultura destinarà l’any que ve 200.000 euros per a impulsar el paper de la dona rural a la Comunitat Valenciana. “Esta iniciativa busca reforçar la presència i participació de dones en l’agricultura, la ramaderia i la pesca, oferint suport financer perquè puguen desenrotllar projectes innovadors i sostenibles”, ha conclòs el conseller.

Fecha: 18/10/2024